# **Apák Anyák napján**

Egy-egy ünnep közeledtével mindig megsokasodnak a teendők, ezzel együtt különös hangulat lesz úrrá Bennünk, tevékenységeinken. Sokszínű érzés kavarog bennünk, hiszen ilyenkor Valakivel összesúgunk, Valamit cinkosan titkolunk, Valamiért közösen izgulunk, Valamivel meglepetést szerzünk. Így indította útjára gondolataimat az Anyák – napi meglepetés- ünnepély is. Különösen fontos számomra, hogy az ünnep –ünnepély mindig időszerű legyen, az adott csoport gyermekeiről, szüleiről szóljon, új vagy megújult, különleges, egyedi “alkotás” legyen, ami maradandó élmény mindannyiunk számára.

Mindig úgy ünnepeltük az Anyák napját, hogy behívtuk az anyukákat, verset mondtunk, énekeltünk, játsztunk együtt, megajándékoztuk őket. Meghitt, bensőséges pillanatok voltak ezek.

Ismerve a gyermekeket és szülőket, ebben az évben valahogyan másként képzeltem az ünneplést: mégpedig családban. Gondolataim és ötleteim arra terelgettek, hogy mindenképp az apának az anya mellett a helye az óvodai Anyák-napi ünnepségen is. Annál is inkább, mert a gyermek számára példaértékű, ha azt látja, hogy apja, ugyanúgy, mint ő, tisztelettel, alázattal, szeretettel köszönti fel édesanyját.

Miután nagyvonalakban összeállt az ünnepi program, apás szülőértekezletet hívtunk össze. Szokatlan, érdekes és jó hangulatban beszéltük meg a részleteket. Az apák támogattak, szívesen bevállaltak minden nekük szánt “szerepet”.

És elérkezett a köszöntés napja, aminek forgatókönyvét később közlöm, most nagyvonalakban szeretném megosztani Veletek élményeinket:

Megérkeztek az anyukák , akiket köszöntöttünk verssel, énekkel, együtt játsztunk, majd a pap bácsi a gyermekekkel együtt áldást kért az anyákra. Ez után meglepetészszerűen felcsendüt egy férfikórus a Tavaszi szél népdalunkat énekelve….és nyílt az ajtó, és a férfihang mögött az apákat, férjeket fedezhették fel az ünneplők. Anyáknak, gyermekeknek egyaránt meglepetés volt, így hatása leírhatatlan. Egy-egy szál virágot, az édesanyák kedvenc virágát szorongatták kezükben éneklés közben, majd gyermekeikkel együtt köszöntötték fel az ünnepelteket. Egymás mellé leülve, talán egy kicsit szorosan is, de együtt néztük végig azt a filmet, amit készítettünk az anyukáknak: a gyermekek elmesélték, milyen az édesanyjuk és miért szeretik Őt. Minden gyermek után rögtön az édesapa jelent meg a filmkockán, és nagyon megható volt, amint erős, nagy férfiak az alázattól, szeretettől csillogó szemekkel vallották: “Köszönöm Neked, hogy gyermekem Édesanyja vagy”… vagy valami ilyesmit, mert szinte mindegyik másként fogalmazta meg köszönetét.

Jó hangulat, öröm, mosoly, könnyek, derű, rácsodálkozás…mindez anya és apa társaságában…

Öröm látni, hogy mindenütt a legfőbb összetartó erő a szeretet…családban, közösségben egyaránt.

**Anyák napi köszöntő forgatókönyve**

A gyermekekkel elindulunk egy Kincsesláda keresésére a Lánc, lánc, hosszú lánc...című vonulós játékunkkal. Megtaláljuk, és együtt nézzük meg, mi van benne: egy fehér lepedőt találunk benne, amit a galériára illeszthetünk, és Árnyjátékot játszunk: egyszerre két gyermek áll a hátulról megvilágított lepedő mögé, ott táncolnak halk klasszikus zenére, az anyukáknak ki kell találniuk, hogy ki rejtőzik a lepedő mögött. Ha kitalálta, a gyermek kijöhet, anyukája ölébe ülhet.

* Ének: Együtt lenni jó,

Add a kezed nékem,

Játszunk együtt,

Örülj vélem, hej, halihó...

* Vers: Weöres Sándor: Buba éneke...
* Ének: Jöttem karikán....
* Vers: Ágh István: Virágosat álmodtam...
* Vers: Mentovics Éva: Elmesélem, hogy szeretlek....
* Ének: Családunknak drága kincse,

 Édesanyám dolgos keze,

 Mosolygását hogyha látom,

 Teljes az én boldogságom.

* Vers: Gazdag Erzsi: Ajándék
* Vers: Tordon Ákos: Anyák napi mondóka...
* Ének: Hová mégy te, kis nyulacska?
* Vers:Donászy Magda: Ajándék
* Ének: Orgona ága...

Belenézünk a Kincsesládába, ott találunk csipkét, gyertyát...a félkör közepére tesszük egy kisebb dobozra, meggyújtjuk a gyertyát...

* Vers: Ajándékba kaptam én...
* Ének: Ki teremtette ezt a világot?

 Ki teremtette édesanyánkat?

* Szabad ima – a gyermekek megfogalmazásában, pap bácsi áldása
* Ének: Jézus szeret minden kicsi gyereket...

 Jézus szeret minden drága anyukát....

Ismét belenézünk a Kincses ládába, és ott találjuk az anyukáknak készített ajándékokat: papír-virágot, szépen becsomagolt muffinokat, amiket a délelőtt folyamán készítettünk el, és megajándékozzuk az ünnepelteket.